Ambasadori

Ambasadori su bili popularna pop rok grupa iz Sarajeva, Bosna i Hercegovina.
Ambasadori, osnovani 1968. godine, jedna su od značajnijih grupa sarajevske pop rok scene. Njeni osnivači bili su gitarist Slobodan Vujović i klavijaturist Robert Ivanović, koji je uvođenjem puhačkih instrumenata unio novi zvuk na sarajevskoj pop rok sceni.
Kroz ovaj sarajevski pop-rok sastav prošao je niz muzičara kao što su: Perica Stojanović, Miroslav Šaranović, Sead Avdić (bubnjari) Ivica Vinković i Enes Bajramović (basisti), Vlado Pravdić (klavijature), Neven Pocrnjić (klavijature), Sinan Alimanović (klavijature), Andrej Stefanović (saksofon), Krešimir Vlašić (truba), te vokalnih solista – Zdravko Čolić, Hajrudin Varešanović, Jasna Gospić i Ismeta Dervoz, koja je bila zaštitni znak grupe u njihovoj najplodnijoj fazi od 1972. do 1976. godine. 

 Muzičko stvaralaštvo 
Na samom početku karijere njihovi prvi koncertni nastupi bili su vezani za u to vrijeme poznata okupljališta sarajevske omladine: Trasa, FIS, Sloga i Doma mladih. U ovom sastavu Ambasadori su djelovali godinu dana, nakon čega se članovi izmjenjuju. U takvom ustaljenom sastavu sviraju jedan od prvih značajnijih nastupa u sarajevskom Domu JNA (maj 1969. godine).
Nakon što su angažirali solistu Zdravka Čolića, do tada nepoznatog sarajevskoj sceni, grupa je dobila upečatljiv vokal i ubrzo postala nenadomjestiv dio sarajevske pop rok scene. Uz gore već navedene i vokalnog solistu Zdravka Čolića, ostali članovi grupe bili su: Slobodan Jerković - bas gitara, Andrej Stefanović - trombon, Ivica Sindičić - saksofon, Vlatko Anković - truba i Tihomir Določek - bubnjevi.

mini|desno|250px|Ambasadori za vrijeme nastupa na Eurosongu 1976. u Den Haagu.
U početku su Ambasadori svirali višežanrovsku muziku zasnovanu na svjetskim hitovima, ali nakon prvih nastupa na domaćim festivalima zabavne muzike, počinje i njihova autorska afirmacija. Prije objavljivanja njihove prve LP ploče "Ambasadori" 1975., snimili su šest singl ploča sa poletnim pjesmama u pop, rok i šlager stilu pogodnom za izvedbe na festivalima ove vrste muzike. Povremeno bi napravili muzički izlet svirajući funk i rok muziku kao na singl ploči "Sviraj mi, sviraj / Sve što kaže mama" pokazujući kvalitet muziciranja i u ovim muzičkim stilovima. Zanimljivo je da su svi pjevači Ambasadora počinjali u ovoj grupi kao potpuno anonimni solisti, a onda su napuštanjem sastava postizali uspješne samostalne karijere. Prvi je bio Zdravko Čolić, koji je pjevao na njihovoj debitantskoj singl ploči "Plačem za tvojim usnama / Zapjevaj". Poslije nekoliko mjeseci pjevanja s Ambasadorima 1969. godine, odmah ga je zapazio Kornelije Kovač i pozvao u svoju Korni grupu da zamijeni Dadu Topića. Nakon 1972. Čolić napušta ovu grupu i započinje uspješnu solističku karijeru.


Grupa Ambasadori je tokom svog muzičkog djelovanja objavila 22 singl ploče, 4 LP ploče i 4 audio kasete.
Najveće uspjehe i popularnost Ambasadori su postigli na festivalu Vaš šlager sezone 1975. godine s pjesmom "Zemljo moja", te na festivalu u Opatiji i na takmičenju za Eurosongu 1976. godine u Den Haagu s pjesmom "Ne mogu skriti svoju bol". Ova pjesma zajedno s "Noćas mi se pjesma piše" biće objavljena na njihovoj zadnjoj singl ploči s pjevačicom Ismetom Dervoz, koja ubrzo nakon toga započinje samostalnu pjevačku karijeru. Na njeno mjesto dolazi Jasna Gospić i s njom grupa ostvaruje svoj veliki muzički uspjeh pjesmama "Dođi u pet do pet" i "Imam jedan strašan plan". Tokom njenog dvogodišnjeg nastupanja s Ambasadorima snimila je šest singl ploča, a svojim kvalitetnim pjevačkim izvedbama pokazala se kao dobra zamjena za Ismetu Dervoz. Ubrzo nakon njenog odlaska početkom 1979., s Ambasadorima počeo je pjevati mladi i do tada nepoznati Hajrudin Varešanović, koji je pjevao u sarajevskoj pop rok grupi Zov. Već na prvoj singl ploči s Ambasadorima dao je doprinos svojom pjesmom "Pokušaj bar malo" koja je privukla pažnju publike. Godine 1980. Ambasadori su objavili prvi i posljednji studijski LP album – pokazat će se da je imao "proročanski" naziv – "Dao sam ti sve što se moglo dati". Predstavlja najkvalitetnije muzičko izdanje Ambasadora u kojem su se uspješno okušali u više muzičkih stilova. Njihovo višegodišnje sviračko iskustvo najbolje se pokazalo na ovom albumu uz dobru kombinaciju plesnih pop pjesama (poput "Neka ide sve do vraga", "Kad tad") preko popularnog hita "Da sam tvoj" pa sve do "Dao sam ti sve što se moglo dati" odsvirane u reggae stilu. Posebno značajan doprinos muziciranju Ambasadora dao je džez-rok virtuoz na klavijaturi Sinan Alimanović, a to se posebno može čuti u instrumentalnim džez-rok kompozicijama "Mirnine I i II" u kojima je vještinu sviranja električne gitare pokazao i vođa ovog sastava Slobodan Vujović. Godine 1981. snimaju posljednju singl ploču "Vidimo se sutra / Nikad, nikad ti nećeš znati" nakon koje Hajrudin Varešanović odlazi na odsluženje vojnog roka u JNA, a Ambasadori ubrzo zatim nastavljaju samo s povremenim muzičkim djelovanjem. Njihov zadnji koncertni nastup bio je u Novom Sadu 1989. povodom jugoslavenskog takmičenja za odlazak na Eurosong. Tom prilikom odsvirali su pjesmu "Kada ljubav umire", koju je otpjevala Jelena Džoja.
Procjenjuje se da je ukupno prodato oko 3 miliona nosača zvuka sa svim objavljenim pjesmama Ambasadora.
Grupa Ambasadori prestaje s radom u septembru 1989. godine.

 Muzička djela 
 Singl ploče 
 Plačem za tvojim usnama / Zapjevaj, (RTV Sarajevo, Beograd Disk), (1971) 
 Posljednja serenada / Idila jednog mačka / Hej, vi, (Jugoton), (1972)
 Srce te želi / Kao rijeka, (Radio Kruševac), (1973)
 Sviraj mi, sviraj / Sve što kaže mama, (PGP Radio Kruševac), (1973)
 Negdje na nekom moru / Lijepe riječi, (Diskoton), (1974)
 Susret / Znam, (Diskoton), (1974)
 Zemljo moja / Budi s njom, (Diskoton), (1975)
 Pustite da sanjam / Jedan stih, (Diskoton), (1975)
 Usne imam da ga ljubim / Prazan je moj dom, (Diskoton), (1976)
 Wait For Me (I'll Soon Be There), (EMI), (1976)
 Noćas mi se pjesma piše / Ne mogu skriti svoju bol, (Diskoton), (1976)
 Dođi u pet do pet / Jer želim sada sve da znam, (Vaš šlager sezone 1977, Diskoton)
 Odrpanče / Voljela bih, (Diskoton), (1977)
 Zaboravimo sve / Kad te jednom nađem, (Diskoton), (1977)
 Otkriću ti jednu važnu stvar / Ne budi me noću kad sanjam, (Diskoton), (1978)
 Tri bijela kruga / Mala luka, (Diskoton), (1978)
 Imam jedan strašan plan / Snivaj, snivaj, (Diskoton), (1978)
 Neka sve ide do vraga / Pokušaj bar malo, (Diskoton), (1979)
 Baš bi bilo dobro / Ne traži me, (Diskoton), (1979)
 Ne mogu nam ništa! / Partizan, (Diskoton), (1980)
 Vidimo se sutra / Nikad, nikad ti nećeš znati, (Diskoton), (1981) 

 Albumi 
 Ambasadori, (Diskoton) (1975)
 Dao sam ti sve što se moglo dati, (Diskoton 1980.).

 Kompilacije 
 7276, (Diskoton), (1977)
 Ambasadori, (Diskoton), (1978)

 Uspjesi i nagrade 
 Sviraj mi, sviraj - Skoplje '72 (vokal Ismeta Dervoz) nagrada za najboljeg mladog interpretatora
 Zemljo moja, Vaš šlager sezone 1975. (Ismeta Dervoz) nagrada za interpretaciju
 Ne mogu skriti svoju bol, Opatija 1976. / Evrovizija 1976. u Den Haagu, Nizozemska
 Usne imam da ga ljubim - Vaš šlager sezone '76, nagrada za tekst
 Zlatna značka RTV Sarajevo 1976.
 Estradna nagrada Jugoslavije 1978.
 Estradna nagrada Bosne i Hercegovine 1979.

 Festivali 
 Vaš šlager sezone:
 Plačem za tvojim usnama - Vaš šlager sezone '71 (vokal Zdravko Čolić)
 Srce te želi - Vaš šlager sezone '73 (vokal Ismeta Dervoz - Krvavac)
 Negdje na nekom moru - Vaš šlager sezone '74
 Zemljo moja - Vaš šlager sezone '75
 Usne imam da ga ljubim - Vaš šlager sezone '76
 Dođi u 5 do 5 - Vaš šlager sezone '77 (vokal Jasna Gospić)
 Imam jedan strašan plan - Vaš šlager sezone '78
 Baš bi bilo dobro - Vaš šlager sezone '79 (vokal Hari Varešanović)
 Vidimo se sutra - Vaš šlager sezone '81
 Skoplje:
 Sviraj mi, sviraj - Skoplje '72 (vokal Ismeta Dervoz)
 Opatija:
 Lijepe riječi - Opatija '73 (vokal Ismeta Dervoz - Krvavac)
 Kao rijeka - Opatija '74
 Budi s njom - Opatija '75
 Ne mogu skriti svoju bol - Opatija '76 i Evrosong '76
 Ne traži me - Opatija '79 (vokal Jasna Gospić)
 Split:
 Tri bijela kruga - Split '78 (vokal Jasna Gospić)
 Zagreb:
 Otkriću ti jednu važnu stvar - Zagreb '78 (vokal Jasna Gospić)

 Reference 

 Vanjski linkovi 
 "Zemljo moja": Kako je nastala i gdje je prvi put izvedena jedna od najljepših pjesama u Jugoslaviji (1975)

Kategorija:Bosanskohercegovačke muzičke grupe
Kategorija:Bosanskohercegovačke pop-grupe
Kategorija:Muzičke grupe iz Sarajeva
Kategorija:Jugoslavenske muzičke grupe
Kategorija:Jugoslavenske pop-grupe
Kategorija:Muzičke grupe osnovane 1968.